Gradsko vijeće grada Belišća na svojoj …. sjednici održanoj dana …….. godine temeljem članka 20. Zakona o lokalnim porezima („Narodne novine“ broj 115/16, 101/17,114/22, 114/23, 152/24) i članka 38. st.1. točka 21. Statuta grada Belišća (Službeni glasnik grada Belišća br. 5/09, 3/13, 11/14, 7/15, 1/16, 3/16, 1/18, 1/20, 1/21, 13/22, 11/24, 12/24 – pročišćeni tekst ) donijelo je

**-prijedlog**

**ODLUKU O GRADSKIM POREZIMA**

**I. TEMELJNE ODREDBE**

Članak 1.

Ovom se Odlukom utvrđuju vrste poreza, porezni obveznik, porezna osnovica, stopa i visina poreza te način obračuna i plaćanja poreza koji pripadaju gradu Belišću.

**II. VRSTE POREZA**

Članak 2.

Grad Belišće sukladno Zakonu o lokalnim porezima može uvesti sljedeće poreze:

1. Porez na potrošnju,

2. Porez na nekretnine,

3. Porez na korištenje javnih površina

Članak 3.

Grad Belišće uvodi slijedeće poreze:

1.Porez na potrošnju

2.Porez na nekretnine

3.Porez na korištenje javnih površina

**1. Porez na potrošnju**

Članak 4.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima na području grada Belišća.

Članak 5.

Obveznik poreza na potrošnju je pravna i fizička osoba koja pruža ugostiteljske usluge na području grada Belišća.

Članak 6.

Osnovica poreza na potrošnju je prodajna cijena pića po kojoj se pića prodaju u ugostiteljskom objektu, a u koju nije uključen porez na dodanu vrijednost.

Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.

Obveznik poreza dužan je podnijeti mjesečni izvještaj o obračunatom i uplaćenom porezu na propisanom obrascu PP-MI-PO do 20. dana u mjesecu za prethodni mjesec nadležnom upravnom odjelu grada Belišća. Obveznik poreza na potrošnju mora u svom knjigovodstvu osigurati sve podatke potrebne za utvrđivanje i plaćanje poreza na potrošnju.

Porez na potrošnju plaća se po stopi od 3% na osnovicu iz stavka 1. ovoga članka. , a poslove utvrđivanja, evidentiranja i naplate poreza na potrošnju obavlja Upravni odjel za financije i proračun Grada Belišća.

**2. Porez na nekretnine**

Članak 7.

Nekretninom se smatra svaka zgrada ili dio zgrade ili stan namijenjen stanovanju koji se koriste povremeno ili sezonski.

Nekretninom se ne smatra gospodarstvena zgrada koja služi za smještaj poljoprivrednih strojeva, oruđa i drugog pribora te nekretnine za koje se prema odluci o komunalnoj naknadi određuje koeficijent namjene za proizvodni ili neproizvodni poslovni prostor.

Članak 8.

Porez na nekretnine plaća pravna ili fizička osoba koja je vlasnik nekretnine na području grada Belišća na dan 31.ožujka godine za koju se utvrđuje porez. Iznimno, ako se ne može utvrditi vlasnik , porez na nekretnine plaća korisnik nekretnine prema propisima kojima se uređuje komunalno gospodarstvo.

Članak 9.

Porez na nekretnine ne plaća se na nekretnine koje se ne mogu koristiti zbog ratnih razaranja i prirodnih nepogoda (poplava, požar, potres) te starosti i trošnosti.

Porez na nekretnine ne plaća se na nekretnine koje služe za stalno stanovanje i koje se iznajmljuju na temelju ugovora o najmu za stalno stanovanje.

Članak 10.

Porez na nekretnine plaća se godišnje, u iznosu od 1,00 EUR po jednom četvornom metru korisne površine nekretnine na cijelom području grada Belišća.

Porez na nekretnine plaća se u roku od 15 dana od dana dostave rješenja o utvrđivanju poreza.

Žalba izjavljena na rješenje o utvrđivanju poreza na nekretnine ne odgađa izvršenje rješenja.

Poslove utvrđivanja, evidentiranja i naplate poreza na nekretnine obavlja Upravni odjel za financije i proračun grada Belišća.

Članak 11.

Obveznik poreza na nekretnine dužan je Upravnom tijelu grada Belišća dostaviti podatke koji se odnose na mjesto gdje se nalazi objekt, korisnu površinu, podatke o poreznom obvezniku te druge podatke, do 31. ožujka godine za koju se utvrđuje porez na nekretnine.

Promjene koje nastanu tijekom godine , a od utjecaja su na utvrđivanje porezne obveze , primjenjuju se od slijedeće kalendarske godine.

Porez na nekretnine lokalni je porez čiji se prihod dijeli :

1. 80% udio jedinice lokalne samouprave na čijem području je nekretnina
2. 20% udio jedinice područne samouprave na čijem području je nekretnina

**3. Porez na korištenje javnih površina**

Članak 12.

Za korištenje javnih površina (pločnika, zelenih površina i svih drugih javnih površina) plaća se porez i to:

1. Postavljanje kioska 110,00 EUR godišnje

2. Postavljanje montažnih garaža 55,00 EUR godišnje

3. Ugostiteljski vrtovi za 1 m2 =1,00 EUR mjesečno

4. Postavljanje cirkuskih šatora

i zabavnih radnji za 1 m2 =0,10 EUR dnevno

Nadležno tijelo grada za komunalne djelatnosti dostavlja podatke za razrez poreza od točke 1.do točke 4. ovog članka. Poslove utvrđivanja, evidentiranja i naplate poreza na korištenje javnih površina obavlja Upravni odjel za financije i proračun grada Belišća.

Porez na korištenje javnih površina prihod je grada Belišća.

**III. PRIJELAZNE I ZAVRŠNE ODREDBE**

Članak 13.

Za utvrđivanje poreza, naplatu, žalbe, obnovu postupka, zastaru, ovršni postupak, kao i sve ostale postupne radnje, primjenjuju se odredbe Općeg poreznog zakona.

Članak 14.

Danom stupanja na snagu ove Odluke prestaje važiti Odluka o gradskim porezima grada Belišća („Narodne novine“ 146/2023, „Službeni glasnik grada Belišća“ br. 15/23).

Članak 15.

Ova Odluka objavit će se Službenom glasniku grada Belišća, a stupa na snagu 1. ožujka 2025. godine.

KLASA:   
URBROJ:   
Belišće,

GRADSKO VIJEĆE GRADA BELIŠĆA

Predsjednik Gradskog vijeća:  
   
 Dario Fletko, mag.ing.comp.,v.r.